Na podlagi 58. člena Zakona o javnih uslužbencih (Uradni list RS, št. 63/07 – uradno prečiščeno besedilo, 65/08, 69/08 – ZTFI-A, 69/08 – ZZavar-E, 40/12 – ZUJF, 158/20 – ZIntPK-C in 203/20 – ZIUPOPDVE – v nadaljevanju ZJU)

**Upravna enota Lenart**, Trg osvoboditve 7, 2230 Lenart v Slovenskih goricah,

o b j a v l j a

**javni natečaj** za zasedbo **1 prostega uradniškega delovnega mesta**

za nedoločen čas s šest (6) mesečnim poskusnim delom:

**»VIŠJI SVETOVALEC« (šifra DM 59)**

**v Oddelku za upravne notranje zadeve**

Kandidati, ki se bodo prijavili na prosto delovno mesto, morajo izpolnjevati naslednje pogoje:

* izobrazba:
	+ najmanj visokošolsko strokovno izobraževanje (prejšnje)/visokošolska strokovna izobrazba (prejšnja) - programi: Javna uprava;
	+ najmanj visokošolsko strokovno izobraževanje (prva bolonjska stopnja)/visokošolska strokovna izobrazba (prva bolonjska stopnja) - programi: Uprava ali
	+ najmanj visokošolsko univerzitetno izobraževanje (prva bolonjska stopnja)/visokošolska univerzitetna izobrazba (prva bolonjska stopnja) - programi Uprava, Javna uprava in Pravo (področje izobraževanja po Klasiusu: Pravne vede),
* najmanj 4 leta delovnih izkušenj,
* strokovni izpit iz upravnega postopka,
* obvezno usposabljanje za imenovanje v naziv,
* preizkus znanja po Zakonu o prekrških,
* znanje uradnega jezika,
* državljanstvo Republike Slovenije,
* ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti in ne smejo biti obsojeni na nepogojno kazen zapora v trajanju več kot šest mesecev,
* zoper njih ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi drugo delo na enaki stopnji zahtevnosti, kot je delovno mesto, za katero oseba kandidira, pri čemer se upošteva čas opravljanja takega dela in stopnja izobrazbe. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Zahtevane delovne izkušnje se skrajšajo za tretjino v primeru, da ima kandidat univerzitetno izobrazbo ali visoko strokovno izobrazbo s specializacijo oz. magisterijem znanosti.

Pri izbranem kandidatu se bo preverjalo, ali ima opravljeno usposabljanje za imenovanje v naziv, v nasprotnem primeru bo moral kandidat najpozneje v enem letu od sklenitve pogodbe o zaposlitvi opraviti obvezno usposabljanje, v skladu z 89. členom ZJU.

Izbrani kandidat, ki strokovnega izpita iz upravnega postopka nima opravljenega, ga mora opraviti najkasneje v treh mesecih po sklenitvi pogodbe o zaposlitvi.

Izbrani kandidat, ki preizkusa znanja po Zakonu o prekrških (Uradni list RS, št. 29/11 – uradno prečiščeno besedilo, 21/13, 111/13, 74/14 – odl. US, 92/14 – odl. US, 32/16, 15/17 – odl. US, 73/19 – odl. US, 175/20 – ZIUOPDVE in 5/21 – odl. US) nima opravljenega, ga mora opraviti najkasneje v enem letu po sklenitvi pogodbe o zaposlitvi.

Naloge delovnega mesta:

* organiziranje medsebojnega sodelovanja in usklajevanja notranjih organizacijskih enot in sodelovanja z drugimi organi,
* sodelovanje pri oblikovanju sistemskih rešitev in drugih najzahtevnejših gradiv,
* samostojna priprava zahtevnih analiz, razvojnih projektov, informacij, poročil in drugih zahtevnih gradiv,
* vodenje zahtevnih upravnih postopkov,
* vodenje najzahtevnejših upravnih postopkov,
* vodenje postopka in odločanje v prekrškovnem postopku,
* samostojno opravljanje drugih zahtevnejših nalog.

Prijava mora vsebovati:

* 1. pisno izjavo kandidata o izpolnjevanju pogoja zahtevane izobrazbe, iz katere mora biti razvidna stopnja in smer (program) izobrazbe ter leto in ustanova, na kateri je bila izobrazba pridobljena,
	2. pisno izjavo kandidata o izpolnjevanju pogoja glede zahtevanih delovnih izkušenj, v kateri navede vse dosedanje zaposlitve, datum sklenitve in datum prekinitve delovnega razmerja pri posameznem delodajalcu ter kratko opiše delo, ki ga je opravljal pri tem delodajalcu z navedbo stopnje izobrazbe, ki je bila zahtevana za to delovno mesto,
	3. pisno izjavo kandidata, da:
* je državljan Republike Slovenije,
* ni bil pravnomočno obsojen zaradi naklepnega kaznivega dejanja, ki se preganja po uradni dolžnosti in da ni bil obsojen na nepogojno kazen zapora v trajanju več kot šest mesecev,
* zoper njega ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti,
	1. pisno izjavo, da za namen tega natečajnega postopka dovoljuje Upravni enoti Lenart pridobitev podatkov iz uradnih evidenc - 3. točka,
	2. pisno izjavo kandidata, da je seznanjen in da dovoljuje, da bo Upravna enota Lenart podatke, ki jih je kandidat navedel v prijavi za prosto delovno mesto, obdelovala le za namen izvedbe javnega natečaja.

Zaželeno je, da prijava vsebuje tudi kratek življenjepis ter da kandidat v njej poleg formalne izobrazbe navede tudi druga znanja in veščine, ki si jih je pridobil.

Strokovna usposobljenost kandidatov se bo presojala skozi več faz s postopnim izločanjem. Opravi se lahko v obliki presojanja dokumentacije, ki jo je predložil kandidat, pisnega preizkusa usposobljenosti, ustnega razgovora oziroma s pomočjo morebitnih drugih metod preverjanja strokovne usposobljenosti.

Izbrani kandidat bo delo na delovnem mestu **»VIŠJI SVETOVALEC«** opravljal v uradniškem nazivu drugega kariernega razreda VI. stopnje **»višji svetovalec III«**  (izhodiščni plačni razred: 35 oz. 1.670,940 EUR bruto), z možnostjo napredovanja v naziv višji svetovalec II in višji svetovalec I. Z izbranim kandidatom bo sklenjeno delovno razmerje za nedoločen čas, s polnim delovnim časom in šest mesečnim poskusnim delom. Izbrani kandidat bo delo opravljal v uradnih prostorih Upravne enote Lenart, Trg osvoboditve 7, 2230 Lenart oz. v drugih uradnih prostorih, kjer organ opravlja svoje naloge.

V izbirni postopek se, v skladu z 21. členom Uredbe o postopku za zasedbo prostega delovnega mesta v organih državne uprave in v pravosodnih organih (Uradni list RS, št. 139/06 in 104/10) ne bodo uvrstili kandidati, ki ne izpolnjujejo natečajnih pogojev.

Kandidat vloži prijavo v pisni obliki na priloženem obrazcu »VLOGA ZA ZAPOSLITEV«, ki jo pošlje v zaprti ovojnici z označbo: **»za javni natečaj za prosto uradniško delovno mesto »VIŠJI SVETOVALEC« (šifra DM 59),** v Oddelku za upravne notranje zadeve **na naslov** **Upravna enota Lenart, Trg osvoboditve 7, 2230 Lenart, in sicer najkasneje** **v roku 15 dni** po objavi na osrednjem spletnem mestu državne uprave GOV.SI na naslovu <https://www.gov.si/zbirke/delovna-mesta/> in pri Zavodu RS za zaposlovanje.

Za pisno obliko prijave se šteje tudi elektronska oblika, poslana **na elektronski naslov**: ue.lenart@gov.si, pri čemer veljavnost prijave ni pogojena z elektronskim podpisom.

Kandidate vljudno naprošamo, da zaradi upoštevanja ekonomskega in ekološkega vidika (vsaka prijava, ki jo upravna enota dobi po e-pošti, se namreč natisne) prijavo vložijo tako, da izpolnijo priloženi obrazec, ki vsebuje vse podatke, potrebne za popolno prijavo.

Obvestilo o končanem izbirnem postopku bo objavljeno na osrednjem spletnem mestu državne uprave GOV.SI na naslovu https://www.gov.si/zbirke/delovna-mesta/. Kandidati bodo o izbiri pisno obveščeni najkasneje v roku 60 dni  po izbiri. O izbiri uradnika bo izdan sklep, ki bo vročen izbranemu kandidatu, ostalim kandidatom pa bo vročen sklep, da niso bili izbrani.

Informacije o delovnem področju daje **Dragica Kramberger**, telefonska številka **02 729 15 10**, o izvedbi javnega natečaja pa **Karina Lorenčič**, telefonska številka **02 729 15 23**.

V besedilu javnega natečaja uporabljeni izrazi, zapisani v moški spolni slovnični obliki, so uporabljeni kot nevtralni za moške in ženske.

**Jožef Kraner**

 **načelnik**